**Predkladacia správa**

Ministerstvo zdravotníctva Slovenskej republiky predkladá návrh zákona, ktorým sa mení a dopĺňa zákon č. 131/2010 Z. z. o pohrebníctve a ktorým sa menia a dopĺňajú niektoré zákony (ďalej len „návrh zákona“) ako iniciatívny materiál. Návrh zákona odstraňuje nedostatky, ktoré vznikli pri uplatňovaní zákona v praxi za obdobie od nadobudnutia jeho účinnosti od 1. januára 2011.

Ustanovuje pravidlá na pochovanie potratených alebo predčasne odňatých ľudských plodov, rozširuje zákaz propagácie pohrebných služieb, upravuje povinnosti pri zaobchádzaní s ľudskými pozostatkami osôb kontaminovaných rádionuklidmi, rozširuje povinnosti označovania ľudských pozostatkov, upravuje povinnosť vypracovať a predložiť orgánu dozoru prevádzkový poriadok pohrebných služieb, krematórií, balzamovania a konzervácie, obmedzuje možnosť vykonávať činnosti súvisiace s poskytovaním pohrebných služieb výhradne na zamestnancov týchto pohrebných služieb a dopĺňa nové správne delikty na úseku pohrebníctva s cieľom zvýšiť vymáhateľnosť zákona. Návrh zákona dáva kompetenciu ustanoviť ochranné pásmo pohrebiska obciam.

V súlade s Jednotnou metodikou na posudzovanie vybraných vplyvov a na základe rozhodnutia Ministerstva hospodárstva Slovenskej republiky bol návrh zákona predmetom odborných konzultácií s podnikateľskými subjektmi.

Predložený návrh zákona predpokladá pozitívny aj negatívny vplyv na rozpočet verejnej správy a negatívny vplyv na podnikateľské prostredie. Návrh nemá sociálne vplyvy, nemá vplyv na životné prostredie, vplyv na informatizáciu spoločnosti ani vplyv na služby verejnej správy pre občana.

 Návrh zákona nie je predmetom vnútrokomunitárneho pripomienkového konania.

Návrh zákona bol predmetom medzirezortného pripomienkového konania. Jeho vyhodnotenie je súčasťou predloženého materiálu.

 Návrh zákona sa predkladá na rokovanie Legislatívnej rady vlády Slovenskej republiky s rozporom.